NACRT PRIJEDLOGA ZAKONA O IZMJENAMA I DOPUNAMA ZAKONA O TRGOVAČKIM DRUŠTVIMA, S KONAČNIM PRIJEDLOGOM ZAKONA

# Članak 1.

U Zakonu o trgovačkim društvima (Narodne novine, br. 111/93, 34/99, 121/99 – vjerodostojno tumačenje, 52/2000 – Odluka Ustavnog suda Republike Hrvatske, 118/2003, 107/2007, 146/2008, 137/2009, 111/2012 i 68/2013) članak 64. mijenja se i glasi:

"(1) Upis u sudski registar trgovački sud objavljuje bez odgađanja u "Narodnim novinama", odnosno na internetskoj stranici na kojoj se nalazi registar kada je ovim ili drugim zakonom određena objava na internetskoj stranici sudskog registra.

(2) Smatra se da je upis objavljen istekom dana izdavanja "Narodnih novina" u kojima je objavljen, odnosno dana objave na internetskoj stranici na kojoj se nalazi registar.".

# Članak 2.

Iza članka 248. dodaju se naslov i članak 248.a koji glase:

"Sukob interesa

Članak 248.a

(1) Član uprave ne može bez suglasnosti ostalih članova uprave, odnosno nadzornog odbora ako se uprava sastoji od jedne osobe, sudjelovati u odlučivanju ili sklapanju pravnog posla ako:

1) je zakonski zastupnik, prokurist ili punomoćnik druge ugovorne strane ili je to bio u posljednjih pet godina,

2) je s drugom ugovornom stranom u odnosu suovlaštenika, suobveznika ili regresnog obveznika,

3) mu je druga ugovorna strana ili zakonski zastupnik, prokurist ili punomoćnik druge ugovorne strane srodnik po krvi u pravoj liniji do bilo kog stupnja, a u pobočnoj liniji do četvrtog stupnja ili mu je bračni drug, izvanbračni drug ili srodnik po tazbini do drugog stupnja, bez obzira na to je li brak prestao ili nije,

4) je skrbnik, posvojitelj ili posvojenik druge ugovorne strane, njezinog zakonskog zastupnika, prokuriste ili punomoćnika,

5) se prema objektivnim okolnostima može zaključiti da on osobno ili neka od osoba iz točke 3. i 4. ovoga stavka može ostvariti ekonomski ili drugi interes ili koristi od druge ugovorne strane,

6) postoje druge okolnosti koje dovode u sumnju njegovu nepristranost.

(2) Bez obzira na to sudjeluje li u odlučivanju ili sklapanju pravnog posla, član uprave mora o okolnostima iz stavka 1. ovoga članka odmah obavijestiti ostale članove uprave, odnosno nadzorni odbor ako se uprava sastoji od jedne osobe, i u obavijesti navesti sve relevantne činjenice o prirodi svojeg odnosa s drugom ugovornom stranom te svoju procjenu postojanja sukoba interesa.

(3) Ako član uprave postupi protivno dužnosti iz stavka 1. i 2. ovoga članka, na odgovarajući način se primjenjuju odredbe članka 248. stavka 2. i 3. ovoga Zakona.".

# Članak 3.

Iza članka 429. dodaju se naslov i članak 429.a koji glase:

"Sukob interesa

Članak 429.a

(1) Na sprječavanje sukoba interesa člana uprave na odgovarajući način se primjenjuju odredbe članka 248.a ovoga Zakona.

(2) Ako društvo nema nadzorni odbor, suglasnost iz članka 248.a stavka 1. ovoga Zakona daju članovi društva.".

# Članak 4.

Članak 467. mijenja se i glasi:

"(1) Ako društvenim ugovorom nije drukčije određeno, u slučaju iz članka 466. stavka 1. točke 2. ovoga Zakona odluka se donosi u obliku javnobilježničke isprave s većinom od najmanje tri četvrtine od danih glasova.

(2) Javnobilježnička isprava iz stavka 1. ovoga članka mora sadržavati izjave likvidatora o ne postojanju okolnosti koje bi po zakonu stajale na putu njihovu imenovanju te da su upoznati s time da o svemu moraju uredno izvještavati sud i potpise likvidatora koji se pohranjuje u sudski registar ako to već nisu učinili kao članovi uprave.".

# Članak 5.

Članak 472. mijenja se i glasi:

"(1) Na likvidaciju društva se na odgovarajući način primjenjuju odredbe članka 368. stavka 3., članka 369. do 370. i članka 372. do 384. ovoga Zakona, ako ovim Zakonom nije drukčije određeno.

(2) U postupcima likvidacije društva iz razloga navedenog u članku 466. stavku 1. točki 2. ovoga Zakona odluka o prestanku društva i pozivi vjerovnicima društva da prijave svoje tražbine objavljuju se na internetskoj stranici na kojoj se nalazi sudski registar.".

# Članak 6.

Ovaj Zakon stupa na snagu osmoga dana od dana objave u "Narodnim novinama".